**GUDSTJENESTE 17.MAI 2020**

**Solveig:** Gratulerer med dagen! Det er ei glede å kunne sende gudstjeneste fra Hamardomen på 17. mai. Lykke til med dagen!

Det er en annerledes 17. maifeiring i år pga koronaviruset. Nå vil jeg spørre deg om hva som er det viktigste for deg med 17. mai i år?

**Leif Jørn:** Jeg tror det er det som vi noen gang opplever i andre sammenhenger og: når du nesten har mistet – eller kanskje til og med virkelig har mistet noe - så ser du bedre hva du har hatt! Vi har jo ikke mistet 17.mai i år – men den blir veldig annerledes enn vanlig. Og dermed ser vi ekstra godt hva den betyr – og hvor fin den er vanligvis! Og hva er det viktigste for deg?

**Solveig:** Jo, det er å sette opp og flagre med det vakre flagget vårt på verandaen og tenke på at det er godt å bo i et fritt land. Og i år tenker jeg at selv om vi har opplevd noe innskrenkninger i friheten de siste ukene, så vet vi at landet vårt er tuftet på demokrati, åpenhet og fellesskap.

Så tenker jeg på her vi står akkurat nå. Disse gamle domkirkeruinene på Hamar fikk for vel 20 år siden glasstak over seg og ble en unik glasskatedral, Hamardomen.

Her er klangen fra da kristendommen kom til Norge med den universelle tanke at vi alle er søsken uavhengig av ætter og slekter. Kristentroen brakte dette radikale budskapet som ble formidlet i dåp og begravelse i alle små og store soknekirker og katedraler landet over.

I Hamardomen møtes jord og himmel på en helt spesiell måte. Vi er inne og ute på en gang, og kjenner at vi og naturen er ett.

**Leif Jørn: J**a det er et spesielt bygg – som gir spesielle assosiasjoner og påminnelser. En ting er denne nærheten mellom ute og inne, kultur og natur. En annen er det historiske spennet som blir så tydelig: fra middelaldersøylene til dagens glass og stål. Det gir et historisk perspektiv på slektene som har gått foran – som en gang bygget den opprinnelige katedralen her og som la grunnlaget for samfunnet vårt i dag. I fedrelandssalmen vi skal synge senere, står det at vi bygger fåfengt om vi ikke bygger i tråd med Guds vilje: «*Vil Gud ikkje vera bygningsmann me fåfengt på huset byggja*…» Disse maidagene – fra den 1. via den 8. til i dag den 17. minner oss på helt sentrale ord som fortsatt må være rettesnor for det samfunnet vi skal bygge videre: rettferdighet, fred, likeverd. Det er ikke likegyldig hva slags samfunn vi bygger!

**Solveig:**

Nei, det er sannelig ikke likegyldig. Vi har nettopp feiret at det er 75 år siden freden kom etter 2. verdenskrigen. Landet over har vi løftet opp de gode verdiene likeverd, menneskeverd og demokrati. Nasjonalfølelse bærer mye godt i seg. Det har vi erfart i vinter og vår i møte med Covid-19 og alle utfordringene som koronaviruset har gitt. Vi har søkt å stå sammen i i å styrke fellesskapet, medfølelsen og medansvaret. Dugnaden vi har stått i og står i har ført til stor kreativitet med oppmuntre, til å holde fast og holde ut. Jeg har gledet meg over tog av yrkesbiler, traktorer, brannbiler, kranbiler- ja maskiner av alle slag som har kjørt rundt med flagg og musikk, sang og musikkutøvere som har hatt konserter utenfor aldersinstitusjoner og også alt som kirka har bidratt med. Sammen har vi løftet fram gode verdier. Men jeg har tenkt mye på at nå er det fort gjort å bli seg sjøl nok og glemme at vi fremdeles har et ansvar ikke bare lokalt og nasjonalt, men også globalt. Det er også viktig å ha med seg inn i den pågående debatten om bærekraft-pinsen fra FN, som jo handler om at vi har ansvar for hele verden, og ikke kun oss selv. I dag er det umulig å være nasjonal uten å være bevisst at vi hører sammen som barn av moder jord.

**Leif Jørn:** Her er jo teksten vi leste viktig. Den er fra Marias lovsang og beskriver hvordan Gud ivaretar de små, de fattige, de sultne. Den beskriver en Gud som er opptatt av menneskenes ve og vel. Som tar deres naturlige og daglige behov på alvor. Og altså «ser verden nedenfra». Med kristendommens innføring i Norge for 1000 år siden ble nestekjærlighet utvidet til å gjelde alle: som du sa i sted: uavhengig av ætter og slekter. Nettopp inn i 17.mais festlige ramme, er dette en god påminning.

**Solveig:** Marias lovsang betyr mye for mennesker som lever i urettferdige maktstrukturer. Hennes sang peker på at unnfangelsen av Jesus er begynnelsen til en radikal omveltning av alt som bærer navn av å være rett eller urett. Maria beskriver det som skal endre seg, og hun skildrer det som er. Og hun deler sitt håp og sin drøm om alt skal bli annerledes, ja nytt og godt.

**Leif Jørn:** 17.mai er en fabelaktig dag som vi er stolte av – og gjerne viser fram til turister og besøkende: glade barn, flagg og musikk og jubel. Selv om alt dette får en pause akkurat i år kommer det jo tilbake! Og kirkas oppgave er, blant annet med utgangspunkt i Marias lovsang, å fastholde vårt ansvar for alle våre medmennesker. Ikke bare de vi er stolte av på vår skole – i vår kommune – i vårt land. Når vi feirer 17.mai i Mor Norge, så rommer det også omtanke og omsorg for mennesker av alle ætter og folkeslag.

**Solveig**: I Guds navn sier vi ja til menneskeverd og likeverd,

Det er samtidig å si nei til all slags rasisme. Rasisme er ei gift som stadig sniker seg innpå oss og lurer oss til å finne syndebukker.

Når vi løfter flaggene våre på 17. mai så er det også i protest mot urettferdighet nei til å tråkke på andre. Jeg synes det er interessant at Hamardomen også er et protestbygg ved at Vernebygget her ble reist som protest mot at naturen skulle fortsette å tære på ruinene. I dag kan vi si at det er et protestbygg mot at mennesker skal fortsette å tære på og ødelegge naturen. Her erkjennes alt som er lagt øde i oss og rundt oss for så å vende oss mot de gode bilder av håp og framtid slik en sang sier det:

Du er min søster, du er min bror, vi er barn av samme jord.

**Leif Jørn:** En av vår tids største utfordringer er å erkjenne at vi skal dele en sårbar jord, vår Moder jord, med alle våre søsken. Det historiske perspektivet i dette huset, denne Domen, minner oss om at slik vi er avhengig av de som gikk foran oss, slik er de som kommer etter oss avhengig av hva slags samfunn vi bygger. Lyrikeren Rolf Jakobsen sier det slik: «Ingen er barn av sin tid. Alle er barn av de tusen år».

Marias ord gir oss det globale perspektivet og minner om at Gud ikke ser noen grenser for medmenneskeligheten. Dagens og morgendagens barn og ungdom, i Norge, og verden, er avhengig av at vi virkelig bygger slik at Gud vil vera bygningsmann sammen med oss!

**Solveig :**

Ære være Faderen og Sønnen og Den Hellige Ånd,

Vår skaper, frigjører og livgiver,

som var, er og være skal en sann Gud fra evighet til evighet.